PATVIRTINTA

Gimnazijos direktoriaus

2021 m. balandžio 15 d.

įsakymu Nr. V - 129

**PAGĖGIŲ SAV. VILKYŠKIŲ JOHANESO BOBROVSKIO GIMNAZIJOS POPAMOKINĖS VEIKLOS IR RENGINIŲ ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Pagėgių sav. Vilkyškių Johaneso Bobrovskio gimnazijos (toliau – gimnazija) popamokinės veiklos ir renginių organizavimo tvarkos aprašas (toliau – Aprašas) nustato renginių organizavimą (renginio planavimą, renginio vykdymą, informacijos apie įvykusį renginį sklaidą) gimnazijoje tvarką.

2. Aprašo tikslas – reglamentuoti pasiruošimą renginiams, jų organizavimą, vykdymą, viešinimą ir užtikrinti renginiuose dalyvaujančių mokinių saugumą.

3. Aprašas taikomas visiems Progimnazijos darbuotojams, organizuojantiems ir vykdantiems mokinių renginius ar lydintiems mokinius į renginius Lietuvos Respublikos teritorijoje bei užsienyje.

4. Atsižvelgiant į gimnazijoje nusistovėjusias ir besiformuojančias tradicijas, renginio meninį-organizacinį lygį, dalyvaujančių renginyje bendruomenės narių skaičių, renginio organizavimo formas organizuojami renginiai skirstomi į gimnazijos renginius, turizmo renginius ir renginius gimnazijos bendruomenės daliai.

5. Pagrindinės šiame apraše vartojamos sąvokos:

5.1**. renginys** – vieningas, unikalus, laike ir erdvėje apribotas žodžių, veiksmų, vaizdų junginys, skirtas tam tikrai temai atskleisti (šventė, minėjimas, vakaronė, susirinkimas, disputas/diskusija, olimpiada, konkursas, spektaklis, mugė, paroda, varžybos ir t.t.), išreikštas atitinkamomis priemonėmis ir metodais bei įprasminantis gimnazijos vertybes;

5.2. **gimnazijos renginys** – renginys, vykstantis gimnazijoje ir (ar) jos teritorijoje;

5.3**. turizmo renginys** – ne gimnazijoje ar jos teritorijoje vykstantis renginys: žygis, išvyka, ekskursija, sąskrydis, varžybos. Turizmo renginiu taip pat laikomos pamokos ir neformaliojo švietimo programų užsiėmimai, kurie vyksta už gimnazijos ribų.

5.4. **renginys bendruomenės daliai** – savivaldos institucijų, metodinės tarybos, mokytojų, neformaliojo švietimo programų vadovų, klasių vadovų, pagalbos mokiniui specialistų ir kitų darbuotojų organizuojamas renginys;

5.5. **projektas** – aktyvusis mokymo metodas, ugdantis bendrąsias kompetencijas bei sudarantis galimybes ugdyti kelių dalykų žinias bei gebėjimus, nukreiptas į unikalaus tikslo pasiekimą, problemos sprendimą, turintis savo pradžią ir pabaigą bei baigtinius išteklius.

5.6**. renginio aprašymas** – trumpas, informatyvus tekstas su renginio nuotraukomis, rezultatų suvestine, renginio dalyvių atsiliepimais ir kita informacija, kuris skelbiamas gimnazijos internetinėje svetainėje;

5.7**. renginio koordinatorius** – gimnazijos veiklos plane numatytas ar gimnazijos direktoriaus įsakymu skiriamas atsakingas už gimnazijos renginį darbuotojas, kuris organizuoja darbo grupės pasitarimus ir (ar) koordinuoja organizatorių, atsakingų už tam tikrą gimnazijos renginio dalį ar darbus, veiksmus Apraše numatyta tvarka;

5.8. **renginio organizatorius** – atsakingas už renginį darbuotojas (mokytojas, neformaliojo ugdymo mokytojas, klasės vadovas, pagalbos mokiniui specialistas ar kitas darbuotojas), kuris bendradarbiaudamas su kolegomis, mokiniais, tėvais (rūpintojais, globėjais), vietos bendruomenės atstovais, bendradarbiaujančių institucijų atstovais renginį organizuoja vadovaudamasis šia tvarka: nuo idėjos iki renginio užbaigimo ir informacijos apie jį paviešinimo;

5.9. dalyvis – renginyje dalyvaujantis asmuo (ne žiūrovas), kuriam renginio organizatorius (koordinatorius) yra pavedęs atlikti vieną ar kitą funkciją. Kitos Apraše vartojamos sąvokos apibrėžtos Švietimo įstatyme, Vaikų turizmo renginių organizavimo apraše, patvirtintame Lietuvos Respublikos švietimo ir mokslo ministro 2005 m. kovo 1 d. įsakymu Nr. ISAK-330.

**II SKYRIUS**

**POPAMOKINĖS VEIKLOS IR RENGINIŲ PLANAVIMO BENDRIEJI REIKALAVIMAI**

6. Popamokinė veikla ir renginiai planuojami ir organizuojami taip, kad nebūtų trikdomas formaliojo ugdymo procesas.

7. Pamokų metu gali būti organizuojami:

7.1. renginiai, numatyti metiniame veiklos plane;

7.2. mokomųjų dalykų dienų, savaičių renginiai;

7.3. renginiai, integruoti į kelių ugdymo dalykų turinius;

7.4. gimnazijos organizuojamos olimpiados ir konkursai;

7.5. sporto šventės, tarpklasinės, tarpmokyklinės varžybos;

7.6. kitų institucijų organizuojami konkursai, sporto varžybos, olimpiados ir kiti renginiai, jei to reikalauja jų nuostatai;

7.7. integruotos pamokos;

7.8. edukacinės išvykos, kurių negalima vykdyti kitu metu, kuriose dalyvauja daugiau nei 15 mokinių (per mokslo metus skirti ne daugiau kaip 30 val. vienai klasei, pagal iš anksto suderintą

laiką su direktoriumi);

7.9. susitikimai su įžymiais žmonėmis (jei jų negalima organizuoti kitu metu);

7.10. projektinė veikla;

7.11. atvykstančių kolektyvų renginiai: koncertai, spektakliai ir kt.;

7.12. mugės, parodos ir jų pristatymai;

7.13. kiti su ugdymo procesu, mokymo programomis susiję gimnazijos bei savivaldybės ar

respublikos renginiai.

8. Po pamokų gali būti organizuojami:

8.1. kitų institucijų konkursai, kurių nuostatai nereikalauja jų organizuoti konkrečiu laiku;

8.2. gimnazijos neformalaus ugdymo renginiai (vaikų spektakliai, koncertai bei kiti pasirodymai);

8.3. klasių vakarėliai, žiburėliai ir panašūs renginiai;

8.4. išvykos pramoginiais tikslais;

8.5. kiti, nesusiję su formaliuoju ugdymu, renginiai.

9. Gimnazijoje ir (ar) jos teritorijoje organizuojamo renginio pradžia negali būti anksčiau kaip 8.00 val., o pabaiga negali būti vėliau kaip 22.00 val.

**III SKYRIUS**

**POPAMOKINĖS VEIKLOS IR RENGINIŲ PLANAVIMAS, PRAŠYMŲ PATEIKIMO TVARKA**

10. Tradiciniai renginiai (Mokslo ir žinių diena, Mokytojo diena, Valstybės švenčių ir žymių datų minėjimai-koncertai ir pan.) bei kiti reginiai, skirti gimnazijos strateginio plano įgyvendinimui, įrašomi į gimnazijos metinį veiklos planą nurodant pavadinimą, vietą, datą, atsakingą darbuotoją, kuris direktoriaus pavaduotojui ugdymui pateikia organizuojamo renginio programą. Šiuos renginius planuoja, organizuoja bei koordinuoja direktoriaus pavaduotoja ugdymui.

11. Gimnazijos renginių sąrašas, numatytas metiniame veiklos plane, gimnazijos direktoriaus įsakymu gali būti papildomas renginiais, atsižvelgiant gimnazijoje nusistovėjusias ir besiformuojančias tradicijas, renginio meninį-organizacinį lygį, dalyvaujančių renginyje bendruomenės narių skaičių, kuriuos vykdo metodinės tarybos, savivaldos institucijų neformaliojo švietimo programų vadovai, klasių vadovai, pagalbos mokiniui specialistai, mokytojai ir kiti darbuotojai.

12. Renginius, neįtrauktus į gimnazijos metinį veiklos planą, organizuoja (planuoja, vykdo, skelbia informaciją apie įvykusį renginį) renginio organizatorius.

13. Renginio organizatorius informuoja direktoriaus pavaduotoją ugdymui apie numatomą renginį pateikdamas derinimui prašymą:

13.1. ne vėliau kaip prieš 1 (vieną) mėnesį iki renginio, jei renginį organizuoja savivaldybės, šalies mastu;

13.2. ne vėliau kaip prieš 2 (dvi) savaites iki renginio, jei renginį organizuoja gimnazijos mastu;

13.3. ne vėliau kaip prieš 1 (vieną) savaitę iki renginio, jei organizuoja turizmo renginį;

13.4. jei renginio laiko nebuvo galimybės numatyti iš anksto, prašymas pateikiamas ne vėliau kaip prieš dvi dienas;

13.5. gimnazijoje organizuojamoms varžyboms ir kt. išplėstiniams renginiams kartu suprašymu papildomai pateikiami organizuojamo renginio nuostatai.

13.6. jei renginys dėl tam tikrų priežasčių negali įvykti suderintu laiku ar (ir) vietoje ir norima pakeisti jo laiką, renginio organizatorius ne vėliau kaip likus 1 (vienai) darbo dienai iki renginio, o jei norima pakeisti jo vietą, ne vėliau kaip likus 3 (trims) darbo dienoms iki renginio apie tai privalo pranešti direktoriui.

14. Direktorius išnagrinėja prašymus ir informuoja renginio organizatorių apie savo pritarimą (nepritarimą):

14.1. per 2 (dvi) darbo dienas turizmo renginiui;

14.2. per 3 (tris) darbo dienas kitiems renginiams.

15. Suderintą renginio prašymą renginio organizatorius iš karto teikia raštinės vadovui.

16. Raštinės vadovas per 2 (dvi) darbo dienas nuo suderinto prašymo gavimo dienos paruošia įsakymą dėl renginio organizavimo pagal prašyme nurodytus duomenis ir teikia gimnazijos direktoriui pasirašyti. Pasirašyto įsakymo kopija atiduodama pareiškėjui.

17. Gimnazijos direktoriui nepritarus suplanuotam renginiui, raštinės vadovas iš karto informuoja apie sprendimą renginio organizatorių.

**IV SKYRIUS**

**POPAMOKINĖS VEIKLOS IR RENGINIŲ ORGANIZAVIMAS BEI VYKDYMAS**

18. Renginio organizatorius suderinęs renginio prašymą informuoja renginio dalyvius, renginyje dalyvaujančių mokinių tėvus (globėjus, rūpintojus), kitus suinteresuotus asmenis apie organizuojamą renginį:

18.1. per 2 (dvi) darbo dienas paskelbiant renginio prašyme nustatytą informaciją per elektroninį dienyną;

18.2. per 2 (dvi) darbo dienas informuoja renginyje dalyvaujančius mokinius, jų tėvus (globėjus, rūpintojus) apie numatomo renginio tikslus, maršrutą, išvykimo ir atvykimo laiką ir vietą, aprangą, mitybą, galimas finansines išlaidas ir pan.;

18.3. per 2 (dvi) darbo dienas informuoja suinteresuotus gimnazijos bendruomenės narius paskelbiant informaciją gimnazijos informaciniuose stenduose ir (ar) per kitas visuomenės informavimo priemones;

18.4. iki renginio likus keletui dienų savo nuožiūra gali pakartotinai informuoti gimnazijos bendruomenę dalyvauti renginyje ir (ar) tiesiogiai pakviesti gimnazijos bendruomenės narius.

19. Siekiant užtikrinti saugumo reikalavimus, renginio organizatorius privalo:

19.1. ne vėliau kaip prieš 2 (dvi) darbo dienas iki renginio supažindinti renginyje dalyvaujančius mokinius su saugos reikalavimais pasirašytinai arba parašyti žodį „išklausė“, jei renginio dalyviai, priešmokyklinio ugdymo grupės, 1-4 klasių mokiniai;

19.2. vykstant turizmo renginiui papildomai supažindinti renginyje dalyvaujančius mokinius su saugaus eismo taisyklėmis gatvėje, transporto priemonėje ar kitoje viešoje vietoje, aplinkosaugos, priešgaisrinės saugos, maudymosi ir kt. saugos reikalavimais pagal gimnazijos mokinių turizmo (išvykų, turistinių žygių, ekskursijų, varžybų, stovyklų) ir kitų renginių organizavimo saugos ir sveikatos instrukciją);

19.3. saugos instruktažus registruoti tam skirtame žurnale. Ugdymo procesui pasibaigus, sutvarkytą saugos instruktažų žurnalą perduoti pavaduotojui ugdymui;

19.4. užtikrinti, kad renginys būtų vykdomas pagal patvirtintą prašymą;

19.5. užtikrinti, kad kilus grėsmei renginio dalyvių saugai, renginys bus sustabdytas, iki kol grėsmę keliantys veiksniai bus pašalinti, arba jei to padaryti negalima, - nutrauktas;

19.6. nepalikti mokinių vienų be priežiūros (ypač prie vandens telkinių);

19.7. užtikrinti, kad renginyje dalyvaujantys mokiniai laikytųsi mokinio elgesio taisyklių, elgtųsi kultūringai, į renginį atsineštų būtinas priemones;

19.8. užtikrinti, kad mokiniams, kurie nesilaiko mokinio elgesio taisyklių būtų taikomos poveikio priemonės (skiriant drausminę nuobaudą mokinio elgesio taisyklėse nustatyta tvarka ir (ar) pranešant gimnazijos administracijai, klasės vadovui);

19.9. užtikrinti, kad mokiniai, kurie grubiai pažeidžia mokinių elgesio taisykles (yra apsvaigę nuo alkoholio ar kitų psichotropinių medžiagų, smurtauja, trukdo vesti renginį ir pan.) būtų šalinami iš renginio ir informuojami šių mokinių tėvai (globėjai, rūpintai), klasių vadovas, gimnazijos administracija. Esant reikalui, nedelsiant informuojamos teisėsaugos institucijos, kviečiami atvykti mokinio tėvai (globėjai, rūpintojai);

19.10. įvykus nelaimingam atsitikimui nedelsdamas pranešti greitosios pagalbos tarnyboms (jei yra būtina), informuoti gimnazijos administraciją, mokinių tėvus (globėjus, rūpintojus).

20. Pamokų metu gimnazijoje vykstančiuose renginiuose, kuriuose dalyvauja visi klasės (grupės) mokiniai, privalo dalyvauti ir užtikrinti mokinių drausmę mokytojas, kurio pamokos metu vyksta renginys.

21. Pramoginiuose renginiuose (karaoke vakaruose, karnavaluose, madų šou ir kt.) renginio organizatoriui užtikrinti drausmę padeda klasių vadovai.

22. Į pramoginius renginius (karaoke vakarus, karnavalus, madų šou ir kt.) kviestiniai asmenys (ne gimnazijos bendruomenės nariai) įleidžiami su renginio organizatorių parengtais kvietimais arba pagal iš anksto sudarytą ir gimnazijos direktoriaus patvirtintą sąrašą.

23. Renginio, kuris vyksta po pamokų, organizatorius užtikrina, kad renginiui būtų ruošiamasi po pamokų, išskyrus išimties atvejus, suderintus su gimnazijos direktoriumi. Šiuo atveju gimnazijos direktoriui teikiamas tvirtinti mokinių, vykdžiusių pasiruošimo renginiui funkcijas, sąrašas dėl praleistų pamokų pateisinimo.

24. Renginio, kuris vykdomas gimnazijos patalpose ir (ar) jos teritorijoje, organizatorius privalo parengti patalpas (vietą) renginiui bei užtikrinti, kad pasibaigus renginiui patalpos (teritorija) būtų paliekamos tvarkingos.

25. Renginio organizatoriai privalo užtikrinti renginio metu naudojamo gimnazijos turto saugumą.

26. Vykdomas renginys fiksuojamas elektroniniame dienyne.

27. Jeigu renginys finansuojamas iš Mokinio krepšelio lėšų, visus pilnai užpildytus finansinius be ūkinę operaciją patvirtinančius dokumentus (sąskaitą–faktūrą, avansinę apyskaitą ir t.t. ), ataskaitas apie lėšų panaudojimą renginio organizatorius pateikia per 3 (tris) darbo dienas po renginio direktoriui.

**V SKYRIUS**

**REIKALAVIMAI SPORTO IR TUZRIMO RENGINIŲ ORGANIZAVIMUI IR VYKDYMUI**

28. Sporto renginių organizavimui ir vykdymui keliami šie papildomi reikalavimai:

28.1. renginiuose dalyvaujantys mokiniai turi būti nustatyta tvarka pasitikrinę sveikatą, turintys galiojančią sveikatos pažymėjimo formą Nr. 027/1a ir pagal sveikatos būklę galintys dalyvauti renginyje;

28.2. sporto renginio metu privalo budėti visuomenės sveikatos specialistas, galintis suteikti pirmąją pagalba. Apie planuojamą renginį visuomenės sveikatos priežiūros specialistą iš anksto informuoja renginio organizatorius.

29. Turizmo renginių organizavimui ir vykdymui keliami šie papildomi reikalavimai:

29.1. Turizmo renginiuose leidžiama dalyvauti:

29.1.1. vienos dienos trukmės žygiuose pėsčiomis, išvykose ir mokomosiose – pažintinėse ekskursijose nuo 6 metų;

29.1.2. dviejų dienų žygiuose pėsčiomis nuo 12 metų;

29.1.3. žygiuose slidėmis, vandens turizmo priemonėmis nuo 14 m.;

29.1.4. žygiuose dviračiais nuo 14 metų, o jeigu vaikai yra išklausę papildomą mokymo kursą – ne jaunesniems kaip 12 metų;

29.1.5. varžybose – atitinkamų renginių nuostatuose numatyta tvarka;

29.1.6. jaunesni negu Aprašo 29.1.1 –29.1.4 punktuose nurodyti vaikai gali dalyvauti turizmo renginiuose tik turėdami tėvų (globėjų, rūpintojų) rašytinį sutikimą. Jei kartu važiuoja mokinio nors vienas iš tėvų (globėjų, rūpintojų) sutikimo rašyti nereikia.

29.1.7. Renginio organizatorius organizuodamas renginį, truksiantį ilgiau nei parą, pateikia mokinių tėvams (globėjams, rūpintojams) informavimo apie organizuojamą renginį lapą. Renginio organizatorius sudarydamas mokinių, vykstančių į turizmo renginį, sąrašą, įtraukia tik tuos mokinius, kurie turi tėvų (globėjų, rūpintojų) sutikimus.

29.1.8. Turizmo renginiuose, vykstančiuose ilgiau kaip parą, dalyvaujantys mokiniai turi būti nustatyta tvarka pasitikrinę sveikatą, turintys galiojančią sveikatos pažymėjimo formą Nr. 027/1a ir pagal sveikatos būklę galintys dalyvauti renginyje.

29.1.9. Mokiniai, nepriskirti pagrindinei medicininei fizinio pajėgumo grupei arba turintys specialiųjų ugdymosi poreikių, dviejų dienų ir ilgiau trunkančiuose turizmo renginiuose gali dalyvauti tik su gimnazijos sveikatos priežiūros specialisto arba šeimos gydytojo leidimu.

29.1.10. Renginio organizatorius renginio metu privalo turėti pažymėjimą, kad gali dirbti vaikų turizmo renginių vadovu.

29.1.11. Renginio organizatorius gali lydėti ne daugiau kaip 15 mokinių; kai vaikų skaičius yra didesnis, lydi dar vienas ir (ar) daugiau vadovų.

**VI SKYRIUS**

**INFORMACIJOS APIE ĮVYKUSĮ RENGINĮ SKLAIDA**

30. Pasibaigus renginiui ar jo daliai (jeigu renginys tęstinis; pvz., kalbų savaitė; kalėdinių renginių mėnuo ir pan.) per 2 (dvi) darbo dienas renginio organizatorius renginio aprašymą skelbi gimnazijos internetinėje svetainėje.

31. Pagalbą redaguojant renginio aprašymą, jį skelbiant progimnazijos interneto svetainėje teikia darbuotojas, atsakingas už gimnazijos interneto svetainės redaktoriaus funkcijų (tekstų ir dokumentų, skelbiamų gimnazijos interneto svetainėje, redagavimą ir skelbimą) atlikimą.

32. Rekomenduojama informaciją apie įvykusį renginį (renginio aprašymą, straipsnį ar pan.) skelbti ir per kitas visuomenės informavimo priemones.

**VII SKYRIUS**

**BAIGIAMOSIOS NUOSTATOS**

33. Aprašas įsigalioja nuo gimnazijos direktoriaus įsakymu patvirtinimo dienos ir gali būti keičiamas gimnazijos direktoriaus įsakymu, atsižvelgiant į gimnazijos savivaldos institucijų pasiūlymus.

34. Pasikeitus teisės aktų nuostatoms, kuriomis vadovaujantis Aprašas buvo parengtas, privaloma vadovautis priimtais teisės aktų pakeitimais.

35. Apraše neaptarti klausimai sprendžiami taip, kad neprieštarautų Lietuvos Respublikos įstatymams ir kitiems norminiams aktams.

36. Renginio organizatoriai ir dalyviai, pažeidę įstatymus ir šį Aprašą, nustatyta tvarka traukiami atsakomybėn, atsako už padarytą materialinę žalą ir privalo atlyginti nuostolius.

37. Aprašas skelbiamas viešai gimnazijos svetainėje.

SUDERINTA

Gimnazijos mokytojų tarybos posėdyje

2021-04-12

Protokolas Nr.9

Priedas Nr.1

**PAGĖGIŲ SAV. VILKYŠKIŲ JOHANESO BOBROVSKIO GIMNAZIJOS MOKINIŲ TURIZMO (IŠVYKŲ, TURISTINIŲ ŽYGIŲ, EKSKURSIJŲ, VARŽYBŲ, STOVYKLŲ) IR KITŲ RENGINIŲ, VYKDOMŲ UŽ GIMNAZIJOS RIBŲ, SAUGOS IR SVEIKATOS INSTRUKCIJA**

**I SKYRIUS**

**BENDROJI DALIS**

1. Patvirtinta instrukcija yra norminis gimnazijos dokumentas, nusakantis mokiniams jų veiklos ir elgesio reikalavimus išvykos, ekskursijos, žygio, stovyklos ir pan. (toliau – turizmo renginys) metu, kad nebūtų padaryta žala gamtai, savo ir kitų mokinių saugai, sveikatai ir gyvybei.

2. Instrukcija nusako su mokinių veikla susijusius pavojus, riziką ir reikalauja griežtai laikytis saugos priemonių, elgesio, drausmės taisyklių ir etiketo reikalavimų kiekviename turizmo renginyje (ar turizmo renginio etape).

3. Mokiniai supažindinami su instrukcija ir pasirašo (nuo 5 klasės) renginiuose dalyvaujančių vaikų saugos instruktažo lape. Renginio organizatorius instrukcijų žurnale įrašo žodį „išklausė“, kai instruktuojami priešmokyklinio ugdymo grupės, 1-4 klasių mokiniai.

4. Mokiniui, supažindintam pasirašytinai su šia instrukcija ir pažeidusiam šiuos taisyklių reikalavimus, taikoma drausminė nuobauda pagal gimnazijoje numatytą tvarką.

**II SKYRIUS**

**VEIKSMAI PRIEŠ TURIZMO RENGINĮ**

5. Mokiniai prieš turizmo renginį:

5.1. dalyvauja turizmo renginio organizavimo veikloje;

5.2. informuoja tėvus (globėjus, rūpintojus), pateikdami klasės vadovo paruoštą informaciją apie turizmo renginio tikslą, datą ir laiką;

5.3. patikslina, ar į sąrašą taisyklingai įrašytas asmens vardas, pavardė;

5.4. išklauso Turizmo renginių saugos ir sveikatos instrukciją ir pasirašo atitinkamoje turizmo renginio instruktažo skiltyje.

6. Vykstant į turizmo renginį reikia:

6.1. nesivežti greitai gendančių maisto produktų;

6.2. pasirūpinti tinkama sezonui apranga bei avalyne;

6.3. turėti apsauginių priemonių nuo saulės ir vabzdžių (esant reikalui);

6.4. sergant lėtinėmis ir kitomis ligomis, informuoti apie tai turizmo renginio vadovą (mokytoją), pasiimti reikiamų vaistų;

6.5. draudžiama vežtis ir vartoti svaigiųjų ir energetinių gėrimų, narkotinių medžiagų bei kitų sveikatai ar gyvybei pavojingų medžiagų, priemonių.

**III SKYRIUS**

**SAUGAUS ELGESIO REIKALAVIMAI EINANT PĖSČIOMIS**

7. Organizuotai pėsčiųjų grupei mieste draudžiama eiti važiuojamąja kelio dalimi, galima eiti tik šaligatviu.

8. Organizuota pėsčiųjų grupė už miesto ribų ar vietovėse, kuriose nėra šaligatvių važiuojamąja dalimi, privalo:

8.1. eiti kolona ne daugiau kaip 2 (dviem) eilėmis kuo arčiau dešiniojo važiuojamosios dalies krašto ir tik transporto priemonių judėjimo kryptimi;

8.2. kolonos priekyje ir gale iš kairės pusės turi eiti lydintys asmenys su ryškiaspalvėmis vėliavėlėmis bei vilkėti ryškiaspalves liemenes su šviesą atspindinčiais elementais.

9. Tamsiuoju paros metu arba esant blogam matomumui organizuotai pėsčiųjų grupei eiti važiuojamąja dalimi draudžiama.

10. Norėdamas pereiti perėją pėsčiasis privalo:

10.1. eiti šaligatvių dešine puse iki pėsčiųjų perėjos;

10.2. sustoti dešinėje pėsčiųjų perėjos pusėje;

10.3. sustoti toliau nuo važiuojamosios dalies;

10.4. pažiūrėti į kairę;

10.5. pažiūrėti į dešinę pusę ir įsiklausyti;

10.6. jei transporto priemonių arti nėra arba jos sustojo praleisti, dar kartą reikia pažiūrėti

į kairę. Įžengti į važiuojamąją dalį pėsčiųjų perėjose pėstiesiems leidžiama eiti tik po to, kai įvertina atstumą iki artėjančių transporto priemonių ir jų greitį;

10.7. eiti tiesiai, ne įstrižai per pėsčiųjų perėją, neperžengiant jos ribų, be reikalo nedelsti ar nestoviniuoti, nesinaudoti mobiliuoju telefonu;

10.8. visą laiką stebėti gatvę, pasižiūrėti į abi puses;

10.9. jei transporto priemonė atvažiuoja iš dešinės pusės, reikia nesiblaškyti, bet ramiai sustoti gatvės viduryje ir palaukti, kol transporto priemonė sustos arba kol pravažiuos;

10.10. eiti per gatvę galima tik įsitikinus, jog eiti saugu.

11. Norėdamas pereiti nereguliuojamą šviesoforo sankryžą pėsčiasis privalo:

11.1. eiti šaligatvių dešine puse iki sankryžos;

11.2. sustoti dešinėje pėsčiųjų perėjos pusėje;

11.3. sustoti toliau nuo važiuojamosios dalies;

11.4. pažiūrėti į kairę;

11.5. pažiūrėti į dešinę ir įsiklausyti;

11.6. jei transporto priemonių arti nėra arba jos sustojo praleisti, dar kartą reikia pažiūrėti

į kairę. Įžengti į važiuojamąją dalį pėsčiųjų perėjose pėstiesiems leidžiama eiti tik po to, kai

įvertina atstumą iki artėjančių transporto priemonių ir jų greitį. Einant per perėją negalima naudotis mobiliuoju telefonu.

12. Neleidžiama eiti per reguliuojamą perėją, kai dega šviesoforo:

12.1. geltona šviesa;

12.2. raudona šviesa.

13. Leidžiama eiti, kai dega žalia šviesa.

14. Reikia eiti tiesiai, ne įstrižai per pėsčiųjų perėją, neperžengiant jos ribų, be reikalo nedelsti ar nestoviniuoti, nesinaudoti mobiliuoju telefonu.

15. Artėjant specialiajai transporto priemonei su įjungtais mėlynais ir raudonais (arba tik mėlynais) žybčiojančiais švyturėliais ir specialiais garso signalais, pėstieji neturi pradėti eiti per važiuojamąją dalį, o esantys važiuojamojoje dalyje privalo nedelsdami iš jos pasitraukti.

**IV SKYRIUS**

**SAUGAUS ELGESIO REIKALAVIMAI VAŽIUOJANT TRANSPORTU**

16. Maršrutinio transporto leidžiama laukti tik stotelių laipinimo aikštelėse, o kur jų nėra – prie stotelės ženklo ant šaligatvio ar kelkraščio.

17. Keleiviams leidžiama įlipti (išlipti) tik kai transporto priemonė visiškai sustoja. Jeigu tikrinantis pareigūnas sustabdo transporto priemonę, keleiviams leidžiama išlipti tik jam leidus.

18. Iki važiuojamosios dalies pusės keleiviams leidžiama įlipti į transporto priemonę (išlipti iš jos) tik tuo atveju, jeigu to padaryti neįmanoma iš šaligatvio ar kelkraščio pusės ir jeigu tai bus saugu, netrukdys kitiems eismo dalyviams.

19. Keleiviams draudžiama blaškyti vairuotojo dėmesį ir trukdyti jam vairuoti transporto priemonę.

20. Važiuojančioje transporto priemonėje draudžiama:

20.1. vaikščioti, iškišti rankas ar persisverti pro langą, atidarinėti duris, šiukšlinti;

20.2. išlipus iš transporto priemonės, bėgti per gatvę.

21. Važiuodamas ne miesto transportu keleivis privalo sėdėti, nevaikščioti po transporto priemonės saloną.

22. Jeigu autobuse matomoje vietoje įrengti saugos diržai, keleivis privalo užsisegti saugos diržą.

23. Jei keleivis vyksta viešuoju transportu, jis privalo įsigyti kelionės bilietą ir jį pažymėti.

**V SKYRIUS**

**SAUGAUS ELGESIO REIKALAVIMAI VAŽIUOJANT DVIRAČIU**

24. Važiuoti keliais dviračiu leidžiama ne jaunesniems kaip 14 metų asmenims, kurie išklausė atitinkamą mokymo kursą ir turi mokymo įstaigos išduotą pažymėjimą,- ne jaunesniems kaip 12 metų asmenims.

25. Dviračiu leidžiama važiuoti keliu tik tvarkingą stabdį ir garso signalą turinčiu dviračiu. Dviračio gale turi būti raudonas šviesos atšvaitas, iš abiejų šonų - oranžiniai šviesos atšvaitai arba kiti šviesą atspindintys elementai, pritvirtinti prie ratų stipinų.

26. Važiuojant keliu tamsiuoju paros metu arba esant blogam matomumui, priekyje turi degti baltos šviesos žibintas, o gale-raudonos šviesos žibintas, dviračio vairuotojas privalo dėvėti šviesą atspindinčią liemenę arba prie drabužių kitiems eismo dalyviams matomoje vietoje prisisegęs šviesą atspindinčius elementus.

27. Dviračių vairuotojai iki 18 metų, važiuodami keliu, privalo būti užsisegę šalmą. Kitiems vyresniems kaip 18 metų asmenims, dviračiu važiuojantiems keliu, rekomenduojama būti užsidėjus ir užsisegus šalmą.

28. Dviračių taku dviračio vairuotojas privalo važiuoti kuo arčiau tako (jiems skirtos tako dalies) dešiniojo krašto. Jeigu pėsčiųjų ir dviračių eismui skirtame take ar šaligatvyje važiuojamosios dalies ženklinimo linijomis (baltu dviračio simboliu) yra paženklinta dviračių eismui skirta tako (šaligatvio) dalis, dviračio vairuotojas privalo važiuoti ja ir kuo arčiau dešiniojo krašto. Dviračio vairuotojai privalo nekelti pavojaus pėstiesiems. Dviračio vairuotojas norėdamas pervažiuoti į kitą gatvės pusę privalo nulipti nuo dviračio ir persivaryti jį per pėsčiųjų perėją į kitą gatvės pusę.

29. Dviratininkų grupė, jei tik įmanoma, turi važiuoti dviračių takais, o kur tokių nėra, leidžiama važiuoti viena eile važiuojamosios dalies kraštine dešine juosta kuo arčiau jos dešiniojo krašto pasirenkant saugų greitį, atsižvelgiant į aplinkos sąlygas, asmeninius važiavimo įgūdžius.

30. Dviratininkai privalo laikytis saugaus atstumo iki važiuojančiojo prieš juos (stabdymo kelias); jei eismas intensyvus ir reikia pasukti į kairę, apsisukti ar pervažiuoti į kitą kelio pusę, dviračio vairuotojas turi nulipti ir kirsti važiuojamąją dalį vesdamas dviratį, nesudarydamas kliūties kitoms transporto priemonėms.

31. Dviračių vairuotojams draudžiama:

31.1 važiuoti važiuojamąja dalimi, jeigu įrengti dviračių takai;

31.2 važiuoti automagistralėmis ir greitkeliais;

31.3 važiuoti nelaikant bent viena ranka vairo;

31.4 vežti keleivius;

31.5 būti velkamiems kitų transporto priemonių;

31.6 vilkti kitas transporto priemones;

31.7 važiuoti įsikibus į kitas transporto priemones.

**VI SKYRIUS**

**SAUGAUS ELGESIO REIKALAVIMAI MAUDANTIS**

32. Maudymosi reikalavimai:

32.1 turizmo renginiuose maudytis galima tik sveikatingumo, higienos, o ne sporto tikslais;

32.2 vykdant turizmo renginius maudymosi vieta parenkama iš anksto;

32.3. maudytis galima tik turizmo vadovui (mokytojui) leidus bei jam stebint;

32.4. maudytis galima tik paplūdimiuose arba įrengtose maudymosi vietose;

32.5. maudytis gali ne daugiau 8 vaikų vienu metu;

32.6. maudymosi metu draudžiama be reikalo šūkauti, nes šauksmas yra pagalbos prašymo

signalas;

32.7. pastebėjus pavojų sveikatai, gyvybei ar įvykus nelaimei nedelsiant informuoti turizmo

vadovą (mokytoją);

32.8. maudymosi plotą privalo žinoti visi nesimaudantieji.

**VII SKYRIUS**

**BENDRI SAUGAUS ELGESIO REIKALAVIMAI**

33. Mokinys, dalyvaujantis turizmo renginyje privalo:

33.1. laiku atvykti į turizmo renginį;

33.2. vykdyti turizmo vadovo (mokytojo) nurodymus;

33.3. griežtai laikytis šių Mokinių turizmo renginių saugos, sveikatos ir elgesio instrukcijos;

33.4. neatsiskirti nuo grupės;

33.5. laikytis saugaus eismo taisyklių;

33.6. būti drausmingais, mandagiais; netriukšmauti, nerėkti;

33.7. kultūringai elgtos visuomeniniame transporte, laikytis etiketo taisyklių;

33.8. nešiukšlinti viešose vietose, viešajame transporte;

33.9. elgtis draugiškai ir būti dėmesingais vienas kitam;

33.10. atlikti turizmo vadovo paskirtas užduotis.

34. Mokiniui, dalyvaujančiam turizmo renginyje gamtoje:

34.1. draudžiama teršti gamtą, naikinti arba žaloti medžius, gyvūnus ir t.t.;

34.2. kūrenti laužus galima tik specialiai tam įrengtose laužavietėse ir stovyklavietėse;

34.3. draudžiama deginti atliekas, mėtyti degančius degtukus, naikinti priešgaisrinius įrenginius.

**VII SKYRIUS**

**GALIMI RIZIKOS VEIKSNIAI RENGINIO GAMTOJE METU**

35. Skendimas. Saugos priemonės – laikytis maudymosi atviruose telkiniuose, plaukimo įvairiomis vandens transporto priemonėmis taisyklių, pasirūpinti reikiamomis saugos vandenyje priemonėmis (gelbėjimosi ratai, liemenės); be vadovo leidimo nelipti į vandenį, nesimaudyti nepažymėtoje maudymosi vietoje. Nešokinėti nuo kranto, valčių, tiltelių, maudantis nešūkauti. Griežtai laikytis Lietuvos higienos normos HN 79:2010 ,,Vaikų poilsio stovykla. Bendrieji saugos reikalavimai“.

36. Terminiai nudegimai. Saugos priemonės – laikytis priešgaisrinių ir aplinkosaugos reikalavimų. Laužą kurti tik su pirštinėmis ir galvos apdangalu specialiai įkurtose laužavietėse. Turistinio laužo aukštis neturėtų viršyti 1 m.

37. Saulės smūgis, nušalimai. Saugos priemonės – priklausomai nuo meteorologinių sąlygų pasirūpinti tinkama apranga ir galvos apdangalu. Tinkamiausias laikas būti saulėje iki 11 val. ir po 16 val. Esant nušalimui, reikia skubiai eiti į šiltą patalpą. Nušalusių vietų jokiu būdu negalima trinti sniegu.

38. Vabzdžių įgėlimai, erkės, šuns, laukinio žvėries įkandimas. Saugos priemonės – pasirūpinti tinkama apranga ir apavu (storapadžiai batai, drabužiai, dengiantys atviras kūno vietas ir kt.), vengti nuošalių sodybų, kur galima grėsmė sutikti nepririštus šunis. Stovyklavietei įsiruošti pasirinkti aukštesnę ir plikesnę vietą – aukštose žolėse didesnė erkių veisimosi tikimybė.

39. Stichinės nelaimės – perkūnija, žaibas, stiprus vėjas, audra. Saugos priemonės – nestovėti po aukštos įtampos laidais, dideliais medžiais, atviroje vietoje. Slėptis nuokalnėse ar ieškoti kitos užuovėjos. Esant vandenyje, stengtis kuo greičiau pasiekti krantą.

**VII SKYRIUS**

**VEIKSMAI PO TURIZMO RENGINIO**

40. Mokiniai po turizmo renginio:

40.1. padeda sutvarkyti turizmo renginiui naudotas priemones, inventorių;

40.2. palieka po savęs tvarką ir švarą;

40.3. atsiskaito už atliktas užduotis ar jas pateikia turizmo renginio vadovui (mokytojui);

40.4. informuoja tėvus (globėjus, rūpintojus) apie turizmo renginio rezultatus, elgesį;

40.5. saugiai grįžta namo.

\_\_\_\_\_\_\_\_